Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer I.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľskej nálade občanov, ku ktorým sa dospelo na základe januárového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva.

Priaznivý vývoj spotrebiteľskej atmosféry na Slovensku sa nezastavil ani v januári 2005. Pod vplyvom ďalšieho zvýšenia dôvery k ekonomike Slovenska, no najmä vďaka nárastu optimizmu pri očakávaných úsporách, bola zaznamenaná doposiaľ najpriaznivejšia hodnota indikátora spotrebiteľskej dôvery (–14,2). V porovnaní s predchádzajúcim mesiacom  sa nedôvera spotrebiteľov znížila nepatrne (o 2,6 bodu), voči októbru 2004 mierne (o 8,7 bodu) a voči rovnakému obdobiu minulého roka poklesla výrazne (o 18,3 bodu). 

Pri porovnaní s rovnakým obdobím minulého roka došlo pri jedenástich z 15 indikátorov k pozitívnemu vývoju. Pri štyroch ukazovateľoch ostala hodnota výsledku približne na rovnakej úrovni. Oproti januáru 2004 sa situácia výrazne zlepšila najmä pri indexoch týkajúcich sa ekonomiky Slovenska, no veľmi nezaostala ani oblasť hospodárenia v domácnosti. Okruhom, ktorý sa príliš nezmenil, boli investičné zámery domácností.
 
Z medzinárodného porovnania vyplýva, že podľa indikátora spotrebiteľskej dôvery  v Európskej únii ako celku napätie spotrebiteľov pomaly klesá a v januári 2005 tento index dosiahol hodnotu -10. Aktuálny výsledok indikátora  za Slovensko po sezónnom očistení (-13) bol trochu nepriaznivejší (o 3 body). V dôsledku pozitívneho vývoja spotrebiteľskej atmosféry v našej krajine sa Slovensko postupne približuje k priemeru EÚ.